漢高帝已封大功臣三十餘人，其餘爭功，未得行封。帝居南宮，從複道上見諸將往往耦語，以問張良。良曰：「陛下起布衣，以此屬共取天下，今已為天子，而所封皆蕭、曹故人及所親愛，所誅皆平生讎怨。今軍吏計功，以天下為不足用遍封，言有功者多，而土地少。而恐以過失及誅，故相聚謀反耳。」帝曰：「為之奈何？」良曰：「取上素所不快，言有舊嫌者。計群臣所共知最甚者一人，先封，以示群臣。群臣見雍齒封，則人人自堅矣。」於是，三月，上置酒，封齒為什邡侯，因趣丞相急定功行封。群臣皆喜曰：「雍齒且侯，我屬無患矣。」趣，讀曰促。